John Tohill

**John Tohill** (født 23. desember 1855 i Gortmacrane i County Londonderry i Irland, død  4. juli 1914 i Belfast) var en irsk katolsk prelat og den 26. biskop av *Down and Connor*.

## Liv og virke
### Bakgrunn
Han var sønn av Anthony Tohill og Alice (født Convery) Tohill. Han studerte de klassiske fag ved Tirgarvil School og deretter som internatskoleelev ved St. Malachy's College før han begynte på Maynooth College den 21. september 1875. Ved Maynooth ble han anerkjent som fremragende og ble rangert først i alle fag. Biskop Patrick Dorrian (da biskop av *Down and Connor*) la merke til hans særlige evner og allerede før han ble presteviet ble han utnevnt til staben for Belfasts Diocesan College.

### Prest
John Tohill ble presteviet av biskop Patrick Dorrian den 22. september 1878.

Tohill underviste i klassiske fag (særlig gresk) ved colleget til 1894 men var alltid involvert i den generelle sjelesorg i Belfast. Under opptøyene i Belfast i 1886 utøvde han sin innflytelse i fredens interesse. Sammen med katolske lekfolk avla han vitnesmål for en særlig komité (*Select Committee*) i Westminster om hva han hadde sett, også om politibrutalitet, i 1886.  

I 1894 ble han utnevnt til Holy Family Parish i det nordlige Belfast, og fra 1898 til 1905 var administrator for *St Peter's Cathedral* i Belfast. Han var sogneprest for Cushendall fra 1905 til 1908.

### Biskop av ''Down and Connor''
Etter biskop Henry Henrys død ble han utnevnt til hans etterføger den 9. juni 1908 av pave Pius X og ble ordinert til biskop den 20. september 1908 i Belfast av kardinal Michael Logue. Medkonsekrerernde var biskop Joseph Hoare av Ardagh (og Clonmacnois), og biskop Henry O'Neill av Dromore.

Blant det første han gjorde som biskop var å legge ned grunnsteinen for Clonard Monastery den 4. oktober 1908.

I 1911 besøkte han området Lavey i  County Londonderry for å administrere konfirmasjonens sakrament til over 160 barn; det hadde ikke vært noen konfirmasjoner der i fem år grunnet biskopen av Derrys sykdom.

Han døde etter ett års sykdom på St. Malachy's College den 4. juli 1914,og ble begravet på Milltown Cemetery i Vest-Belfast.

En nekrolog i *[[The Times]]* hevdet at han var blitt valgt til biskop fordi han ikke viste noen interesse for politikk. Nekrologen roste hans «*quiet, unassuming character*».

Han ble etterfulgt av Joseph MacRory.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santorio (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Giovanni Carlo Boschi (1715-1788) *1760
* Kardinal Bartolomeo Pacca (1756-1844) *1786
* Pave Gregor XVI (1765-1846) *1831
* Kardinal Castruccio Castracane degli Antelminelli (1779-1852) *1844
* Kardinal Paul Cullen (1803-1878) *1850
* Erkebiskop Joseph Dixon (1806-1866) * 1852
* Erkebiskop Daniel McGettigan (1815-1887) *1856
* Kardinal Michael Logue (1840-1924) *1879
* Biskop *John Tohill* (1855-1914 *1908

## Referanser